রাজ্যসভার সাংসদ হচ্ছেন কেজরিওয়াল? শুরু নতুন জল্পনা

ওয়েব ডেস্ক: দিল্লি বিধানসভা নির্বাচনে (Delhi Assembly Election 2025) চরাডুবি হয়েছে আম আদমি পার্টির (Aam Aadmi Party)। কেজরিওয়াল, অতিশীর দলকে হারিয়ে দীর্ঘ আড়াই দশকের বেশি সময় পর রাজধানীর বিধানসভা দখল করেছে পদ্ম শিবির। নির্বাচনী লড়াইয়ে আম আদমি পার্টির হয়ে অতিশী জিতলেও হেরে গিয়েছেন অরবিন্দ কেজরিওয়াল (Arvind Kejriwal)। অর্থাৎ, একইসঙ্গে মুখ্যমন্ত্রীত্ব থেকে বিধায়ক পদ- দু’টোই হাতছাড়া হয়েছে কেজরির। কিন্তু এবার শোনা যাচ্ছে, সাংসদ হতে পারেন তিনি।

আসন্ন উপনির্বাচনের প্রার্থী হিসেবে আম আদমি পার্টির রাজ্যসভার সাংসদ সঞ্জীব অরোরার (Sanjeev Arora) নাম ঘোষণা হওয়ার পর থেকেই এই কানাঘুষো শোনা যাচ্ছে যে, রাজ্যসভার সাংসদ হতে চলেছেন কেজরিওয়াল। বুধবার সকালেই সঞ্জীব অরোরার নাম ঘোষণা করা হয় আম আদমি পার্টির তরফে। তাঁকে পঞ্জাবের লুধিয়ানা পশ্চিম কেন্দ্রের নিহত আপ সাংসদ গুরপ্রীত গোগীর স্থানে নির্বাচনী লড়াইয়ে নামানো হচ্ছে।

আরও পড়ুন: “আমি পারি না…,” দক্ষিণ ভারতে গিয়ে ক্ষমা চাইলেন অমিত শাহ

আসলে দেশের নিয়মানুযায়ী একইসঙ্গে কেউ বিধায়ক ও সাংসদ পদে বহাল থাকতে পারবেন না। তাই যদি আসন্ন উপনির্বাচনে সঞ্জীব অরোরা জয়ী হন, তাহলে তাঁকে সাংসদ পদ থেকে ইস্তফা দিতে হবে। সেই শূন্যপদে বসতে পারেন অরবিন্দ কেজরিওয়াল। আর এভাবেই তিনি বিধায়ক না হতে পেরে রাজ্যসভার সাংসদ হয়ে সংসদে যাওয়ার ছাড়পত্র পেয়ে যেতে পারেন।

যদিও আম আদমি পার্টির তরফ থেকে এখনও এই বিষয়ে কোনও বিবৃতি দেওয়া হয়নি। সবটাই রয়েছে জল্পনার স্তরেই। তবে যদি সঞ্জীব অরোরা রাজ্যসভার সাংসদ পদ থেকে ইস্তফা দেন, তাহলে তাঁকে পঞ্জাবে ভগবন্ত মানের মন্ত্রিসভায় স্থান দেওয়া হতে পারে।